பொட்டாசியம் ஓசுமைல் ஆக்சலேட்டு

பொட்டாசியம் ஓசுமைல் ஆக்சலேட்டு (Potassium osmyl oxalate) என்பது K2(OsO2)(C2O4)2 என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். பொட்டாசியம் டையாக்சலேட்டோடையாக்சோ ஓசுமேட்டு, பொட்டாசியம் டையாக்சோபிசு ஆக்சலேட்டோ ஓசுமேட்டு என்ற பெயர்களாலும் இதை அழைக்கலாம். ஓசுமியம் +6 என்ற ஆக்சிசனேற்ற நிலையில் இச்சேர்மத்தில் இடம்பெற்றுள்ளது. ஓசுமைல் வழிப்பெறுத்திக்கும் இச்சேர்மம் ஓர் எடுத்துக்காட்டாகும். நீரேற்றாக பொட்டாசியம் ஓசுமைல் ஆக்சலேட்டு உருவாகிறது. 

தயாரிப்பு
பொட்டாசியம் ஓசுமைல் ஆக்சலேட்டைத் தயாரிப்பதற்கு வெவ்வேறு வழிமுறைகள் உள்ளன. மிக எளிய முறை, ஆக்சாலிக் அமிலத்தை பொட்டாசியம் ஓசுமேட்டுடன் சேர்த்து வினைபுரியச் செய்வதாகும். 

K2[OsO2(OH)4] + 2H2C2O4 → K2(OsO2)(C2O4)2 + 4H2O

பொட்டாசியம் ஐதராக்சைடில் உள்ள ஓசுமியம் டெட்ராக்சைடை ஆக்சாலிக் அமிலத்தைப் பயன்படுத்தி ஒடுக்கம் செய்வதன் மூலமும் இதைத் தயாரிக்கலாம். 

OsO4 + 2KOH + 3H2C2O4 → K2(OsO2)(C2O4)2 + 2CO2 + 4H2O

பொட்டாசியம் ஓசுமைல் குளோரைடு கரைசலுடன் பொட்டாசியம் ஆக்சலேட்டைச் சேர்ப்பதன் மூலமும், பொட்டாசியம் ஓசுமைல் ஆக்சலேட்டை ஒரு வீழ்படிவாகப் பெறலாம்.

K2(OsO2)Cl4 + 2K2C2O4 → K2(OsO2)(C2O4)2 + 4KCl

பண்புகள்
பெரும்பாலான ஓசுமைல் சேர்மங்களைப் போலவே, பொட்டாசியம் ஓசுமைல் ஆக்சலேட்டும் மையத்தில் ஒரு நேரியல் O=Os=O அலகைக் கொண்டுள்ளது. ஓசுமைல் மூலக்கூறுக்கூறுக்கு அகச்சிவப்பு நிறமாலையில் 868 செ.மீ-1 என்ற அலைவெண்ணில் ஓர் உட்கவர் பட்டை உள்ளது. அதே சமயம் இராமன் நிறமாலையில் இந்த உட்கவர் பட்டை 910 செ.மீ-1 என்ற அலைவெண்ணில் தோன்றுகிறது.

பொட்டாசியம் ஓசுமைல் ஆக்சலேட்டு அறை வெப்பநிலையில் உலர் காற்றில் நிலைத்தன்மை கொண்டது. நீர் மற்றும் அமிலங்களில் கரையக்கூடியதாக இருந்தாலும், மெதுவாகச் சிதைவடைகிறது.  இதன் மூலம் ஓசுமைல் இனமானது டை ஆக்சைடு மற்றும் டெட்ராக்சைடு என விகிதச்சமமற்ற சிதைவுக்கு உள்ளாகிறது. கந்தக அமிலத்தில், இந்த விகிதச்சமமற்ற சிதைவு வேகமாக நிகழ்கிறது. இந்தச் சேர்மம் டைமெத்தில்பார்மமைடு மற்றும் டைமெத்தில்சல்ஃபாக்சைடில் கரைக்கப்படும்போது மிகவும் நிலைத்தன்மையுடன் காணப்படுகிறது. எத்தனால் மற்றும் அசிட்டோனில் இது கரையாது..

செயற்கையான Os-191 கதிரியக்க ஐசோடோப்பைக் கொண்ட பொட்டாசியம் ஓசுமைல்  ஆக்சலேட்டு, குழந்தைகளின் மருத்துவமனைகளில் இதயத்தின் இரத்தக் குழாய்களில் அடைப்புகள் உள்ளதா என கண்டறியப் பயன்படும் இதய வடிகுழாய் உட்செலுத்தும் சிகிச்சைக்குப் பயன்படுத்தப்பட்டது.

மேற்கோள்கள்

பகுப்பு:பொட்டாசியம் சேர்மங்கள்
பகுப்பு:ஓசுமியம் சேர்மங்கள்
பகுப்பு:ஆக்சலேட்டோ அணைவுச் சேர்மங்கள்